Net 'n lewe | Maroela Media
Aan die begin studeer sy menswetenskappe aan Tukkies, hou van Dail en De Sade – en lewe in 'n middelklas-seepbel. Maar sy word groot, en as sulks is Net 'n lewe ook 'n grootword-Bildungsroman.
Die leser kan nie anders nie as om met huid en haar op haar verlief te raak terwyl die hoofkarakter haar doodgewoon, maar tegelyk ernstig, alternatiewe en onkonvensionele lewensverhaal met siniese galgehumor, en matelose deernis, vertel.
Omdat Net 'n lewe in die sosio-politieke arena van die laaste vyftig jaar afspeel, is dit enersyds 'n politieke satire met sterk feministiese inslag, maar dit preek nooit. Hiervoor is die skrywer se stem te soepel en ervare. Die verhaal begin met 'n moord, maar is allermins 'n moordverhaal – en hierin is een van die etlike verrassings van die teks opgesluit.
"Ek het nog altyd skuldig gevoel wanneer ek skryf omdat dit vir my so lekker is," sê Fransi Phillips oor haar twaalf publikasies tussen 1983 en 2007. Phillips het tot einde verlede jaar by die Tsjeggiese ambassade in Pretoria gewerk en dit was hier waar sy haar wenroman, Net 'n lewe geskryf het. Sy is op Lichtenburg gebore, het daar skoolgegaan en het nagraads in kunsgeskiedenis en die filosofie studeer. Sy is 'n kunsresensent vir verskeie publikasies en vertrek eersdaags Rusland toe as Engelsonderwyser.